Goudstad wéér sonder waterArgieffoto ŉ Derde waterpyp wat binne twee weke in Johannesburg gebars het, het inwoners van talle noordelike voorstede Woensdag weer eens sonder water gelaat. Johannesburg Water het in ’n verklaring gesê ŉ 750 mm-pyp het Dinsdag op die hoek van Ntemi Piliso-straat (voorheen Weststraat) en 3de Laan in Houghton gebars. “Dit het veroorsaak dat die watertoevoer Woensdag vanaf 08:00 tot 17:00 afgesny sal wees.” Maroela Media het vroeër berig dat die watertoevoer in verskeie Johannesburgse woonbuurte Dinsdag onderbreek is nadat ŉ pyp Maandag by die Corriemore-reservoir gebars het. Johannesburg Water het vroeër gesê die watertoevoer sal teen Dinsdag ten volle herstel wees. Woonbuurte wat deur dié gebarste pyp geraak word, is Hyde Park, Parktown, Parktown-Noord, Greenside, Parkhurst, Rosebank, Killarney en Houghton-landgoed. Johannesburg Water het inwoners aangeraai om intussen water vir huishoudelike gebruik in houers te stoor.